Qarshida Nexia yukxonasida 250 kiloga yaqin iste’molga yaroqsiz go‘sht olib ketilayotgani aniqlanib, yo‘q qilindi

Qashqadaryo viloyatining Qarshi shahrida avtomobil yukxonasida iste’molga yaroqsiz 250 kilogramm qoramol go‘shti borligi aniqlanib, belgilangan tartibda yo‘q qilindi, deb xabar beradi viloyati IIB axborot xizmati.

 Kadr: Telegram
Ma’lum qilinishicha, 8-noyabr kuni 22:00 larda Qarshi shahar hududidan o‘tuvchi A-378 avtomobil yo‘lining 2-kilometrida Nexia avtomobil yo‘l chetida to‘xtab turgani uchun hududda xizmat olib borayotgan Patrul-post xodimlari tomonidan tekshirilgan.
Tekshiruv davomida avtomobil yukxonasida hujjatsiz qariyb 250 kilogramm go‘sht mahsulotlari borligi aniqlangan.
Mazkur go‘shtni olib ketayotgan ayolning so‘zlariga ko‘ra, u kasallanib o‘lgan molning go‘shtini 200 ming so‘mga sotib olib, it urishtiruvchilarga topshirmoqchi bo‘lgan.
Ushbu go‘sht mahsulotlari viloyat Hayvonlar kasalliklar tashxisi va oziq-ovqat mahsulotlar xavfsizligi davlat markazi tomonidan iste’molga yaroqsizligi aniqlanib, belgilangan tartibda yo‘q qilingan.
Bundan avval Navoiyda 160 kilogramm go‘sht veterinariya-sanitariya talablariga zid ravishda Toshkentga olib ketilayotgani aniqlangani, Toshkentdan Xorazmga olib ketilayotgan 1 tonnaga yaqin iste’molga yaroqsiz go‘sht to‘xtatib qolingani, Jizzaxda iste’molga yaroqsiz go‘sht mahsulotlarini Toshkent viloyatiga jo‘natish bilan shug‘ullangan shaxslar jarimaga tortilgani haqida xabar berilgan edi.